‘บัวหลวงทศพล’แชมป์หุ้น
ปี&#8217;55ผลตอบแทน75.92%กองทุนบัวหลวงกวาด8ใน10
4 ม.ค. 2556

ปี’55ผลตอบแทน75.92%กองทุนบัวหลวงกวาด8ใน10
เปิดผลตอบแทนกองทุนหุ้น 10 อันดับแรก ปี 2555 บลจ.บัวหลวง กวาดเรียบ 8 กองทุน “บัวหลวงทศพล” คว้าอันดับ 1 กำไร 75.92% 
จากการจัดอันดับกองทุนหุ้นที่ให้ผลตอบแทนสูงสุด 10 อันดับแรก ในปี 2555 ทั้งกองทุนที่มีนโยบายลงทุนในหุ้นขนาดใหญ่และหุ้นทั่วไปในตลาดหลักทรัพย์แห่งประเทศไทย โดยรวมกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) ปรากฏว่ากองทุนหุ้นของบริษัทหลักทรัพย์จัดการกองทุนรวม (บลจ.) บัวหลวง ถึง 8 กองทุน ที่ให้ผลตอบแทนอยู่ใน 10 อันดับ ขณะที่กองทุนหุ้นของ บลจ.ยูโอบี (ไทย) และ บลจ.วรรณ ติดเข้ามา บลจ.ละ 1 กองทุน
กองทุนเปิดบัวหลวงทศพลให้ผลตอบแทนสูงสุดที่ 75.92% รองลงมาคือ กองทุนเปิดยูโอบี สมาร์ท ดิวิเดนด์โฟกัส อิควิตี้ ฟันด์ ผลตอบแทน 66.38% 
ทั้งนี้ เมื่อเดือน พ.ย. 2555 กอง ทุนบัวหลวงทศพล มีสัดส่วนลงทุนในหุ้นกลุ่มธนาคารพาณิชย์ 17.71% กลุ่มพลังงาน 9.61% และกลุ่มอื่นรวมกัน 60.47% โดยหุ้นที่มีน้ำหนักลงทุน 5 อันดับแรก ได้แก่ ธนาคารเกียรตินาคิน (KK) 12.69% บริษัท ซีพี ออลล์ (CPALL) 12.07% เบอร์ลี่ ยุคเกอร์ (BJC) 10.01% เอสซี แอสเสท คอร์ปอเรชั่น (SC) 9.77% และบริษัท ผลิตไฟฟ้า (EGCO) 9.61%
ก่อนหน้านี้ นางวรวรรณ ธาราภูมิ ประธานเจ้าหน้าที่บริหาร บลจ.บัวหลวง กล่าวว่า ผลการดำเนินงานที่ดีต่อเนื่องเป็นผลมาจากแนวคิดการลงทุนในระยะยาวของบริษัทที่ดูปัจจัยพื้นฐานเป็นหลักและคาดการณ์สิ่งที่จะเกิดขึ้นในอนาคต โดยจะมองภาพรวมก่อนว่าอนาคตจะไปในทิศทางไหน แล้วจึงมาดูว่าอุตสาหกรรมใดจะได้รับผลดี แล้วจึงไปหาบริษัทที่จะเติบโตและมีกำไรไปกับกระแสที่จะเกิดในอนาคต
“การคัดเลือกหุ้นด้วยแนวคิดของเราผนวกกับกลยุทธ์ที่ใช้มาตลอดคือ Good Stocks+Good Trade = Good Performance มาต่อยอดด้วยการคัดเลือกลงทุนในบริษัทที่มีธรรมาภิบาลความชัดเจนในการลงทุน แบบนี้จะช่วยลดความเสี่ยงได้ และผลประกอบการกองทุนนั้นจะดูระยะสั้นๆ อย่างเดียวไม่ได้ ต้องใช้เวลาหลายปีและดูอย่างต่อเนื่อง” นางวรวรรณ กล่าว